**Mujaffa-spillet** var et nettbasert dataspill opprinnelig lansert av Danmarks Radio (DR) i 2000. NRK laget deretter en norsk versjon, og spillet ble svært populært både i Norge og i Danmark, mye på grunn av den kontroversielle tematikken der man styrte en ung mann med pakistansk bakgrunn som kjørte rundt for å plukke opp blonde damer.

«Perker-spillet» og debatt i Danmark
------------------------------------

Spillet ble lansert i Danmark i juli 2000 som «Perker-spillet» (norsk: «Pakkis-spillet»). Det humoristiske spillet gikk ut på at spilleren kontrollerte en stereotyp, ung dansk-pakistansk mann, som rånet rundt i København i en stylet «bimmer» (BMW). Spilleren plukket opp kondomer og gullkjeder, og blonde danske kvinner for å sa sex med dem. Etterhvert opparbeidet spilleren seg «street respect» hos fetterne sine og kunne videreutvikle BMWen sin; dersom ting gikk bra endte spilleren opp som «lokal bandeleder» eller «etnisk playboy», mens spilleren endte som «grønthandler-assistent» hvis han eller hun tapte spillet.

Det var Thomas Løfgren, Jeppe Sloth-Olsen og Søren Amstrup som stod bak spillet, alle tilknyttet DR Ung (Danmark Radios ungdomsredaksjon). To uker etter lansering hadde Perker-spillet 200 000 brukere, et enormt tall i Internetts tidlige fase. Det Flash-baserte spillet stod for hele tretti prosent av trafikken til Danmark Radios nettsted dr.dk. Navnet og tematikken var inspirert av satiregruppen Banjo's Likørstue sin sang *Perker Rap*, og Jan Elhøj og Simon Jul fra gruppen likte spillet så godt at at de spilte inn både stemmer og musikk til det.

Det ble imidlertid også fort kontroversielt i dansk offentlighet, og spesielt *Jyllands-Posten* gav kritikken av det mye spalteplass. Standupkomikeren Omar Marzouk var en av kritikerne, og han mente dette var billig humor på pakistaneres bekostning, og at Danmark Radio sparket nedover. Det kom også kritikk fra *Dokumentations- og Rådgivningscentret for Racediskrimination* og *Nævnet for Etnisk Ligestilling*. Den danske kringkastingssjefen Christian S. Nissen medgav at «spillet ligger på grensen av den provoserende satire og det uakseptable», men at det var DRs oppgave noen ganger å befinne seg på denne grensen, og at han derfor ikke fant grunn til å gripe inn. DR Ung-redaktør Lars Torp uttalte at motivasjonen bak spillet var å sette i gang en diskusjon om annengenerasjonsinnvandrere, en debatt han mente hadde gått i stå «under et åk av politisk korrekthet».

Etter få uker valgte DR å endre navn på spillet. De vurderte først å bruke navnet «Muhammed», men fant dette stereotypt og litt kjedelig. De endte derfor med å kombinere dette navnets første stavelse med Jaffa-appelsiner, og endte slik med «Mujaffa», så det nye navnet ble «Mujaffa-spillet».

På tross av kontroversene ble Mujaffa-spillet startskuddet til en rekke digitale DR-suksesser, blant annet «Hundeparken» og «Den Store Pakkeleg». I 2001 vant DR Ung hovedprisen ved den danske bransjekonferansen *Reboot* for Mujaffa-spillet.

Mujaffa-spillet kommer til Norge
--------------------------------

Den norske utgaven kom i 2001, og ble laget av NRK i samarbeid med DR Ung. Har var handlingen lagt til Oslo, der man cruiset rundt i BMWen i gater som Grønlandsleiret og Tøyengata. Spillet ble videreutviklet i NRKs regi, men var i all hovedsak likt som den danske utgaven. Komiker Zahid Ali og programleder Marte Stokstad stod for de norske stemmene.

Mujaffa-spillet ble den til da største nettspill-suksessen i NRKs historie, og i 2003 kom en Java-basert utgave tilpasset datidens mobiltelefoner. Prosjektleder Gunnar Garfors uttalte at de med spillet hadde «forsøkt å bryte ned stereotyper ved hjelp av ironi», men at både den opprinnelige lanseringen i 2001 og mobillanseringen i 2003 var skjedd etter interne diskusjoner.

Tilgjengelighet i dag
---------------------

Adobe Flash var en svært populær spillteknologi i 2000-årene, men i 2010-årene mistet den raskt popularitet, blant annet etter at Apple ikke tillot Flash-programvare i iPhone og andre av produktene sine. Dette gjorde at Flash-baserte spill som Mujaffa-spillet ble vanskeligere og vanskeligere å få spilt. Siden 31. desember 2020 er Flash-programvaren ikke lenger støttet av Adobe, og Mujaffa-spillet er ikke lenger tilgjengelig i nettlesere via kalene til DR eller NRK.

Mujaffa-spillet er pr. 2024 enda tilgjengelig som en del av spillbevaringsprosjektet *Flashpoint Database*.

Referanser
----------

1. 1 2 3 4 5 6 7  «'Perker-spillet' satte internettet i brand: 'Jeg havde ikke forudset, det ville gå så meget amok'». Danmarks Radio. 15. februar 2020. Besøkt 6. mars 2024.
2. ↑  «Husker du 'Mujaffa'? Nå parkerer han bilen for godt». Adresseavisen. 14. oktober 2020. Besøkt 6. mars 2024.
3. 1 2 3  «Mujaffa cruiser for siste gang – nå forsvinner Flash-spillene». Natt & Dag. 7. oktober 2020. Besøkt 6. mars 2024.
4. 1 2 3  «Avslører 'Mujaffa'-rolle». Dagbladet. 11. oktober 2020. Besøkt 6. mars 2024.
5. ↑  «Mujaffa Spillet». Flashpoint Database. Besøkt 6. mars 2024.

Eksterne lenker
---------------

* YouTube-video som viser en gjennomspilling av Mujaffa-spillet på 15 minutter